SL Uradni list Evropske unije C 140/20

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 140/11

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„CAMEMBERT DE NORMANDIE“

ES št.: FR-PDO-0217-01049-12.10.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda — ☒ geografsko območje — ☒ dokazilo o poreklu — ☒ metoda pridobivanja — ☒ povezanost — ☒ označevanje — ☒ nacionalne zahteve —  drugo (navedite)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Namen teh sprememb je okrepiti značilnosti in kakovost proizvoda v povezavi z geografskim poreklom in zaščititi sloves ZOP „Camembert de Normandie“.

Opis proizvoda

Izdelava sira „Camembert de Normandie“ iz surovega mleka je bila znova potrjena v točki 2 z naslovom „Opis proizvoda“. Navedena so bila tudi pojasnila o opredelitvi teže (neto teža na embalaži) in organoleptičnih značilnostih proizvoda.

Geografsko območje

Spremenjeno geografsko območje sira „Camembert de Normandie“ zdaj obsega 1 557 občin (1 678 občin prejšnjega geografskega območja je bilo izključenih). Zmanjšanje geografskega območja je plod prizadevanj za okrepitev povezanosti med označbo „Camembert de Normandie“ in sistemi proizvodnje normandijskih živinorejcev, opredelitve osrednjega dela označbe in njenih značilnosti (naravno okolje/običaji). Omejitev območja je poleg tega povezana s ponovnim pregledom razmer proizvodnje, ki krepi povezanost z območjem, ker je treba za mlečno proizvodnjo deloma uporabljati normandijsko pasmo in krmo, v kateri prevladuje paša. Vse občine, vključene v spremenjeno geografsko območje, povsem ustrezajo novim pogojem proizvodnje iz specifikacije.

Dokazilo o poreklu

Spremembe odstavka 1 so povezane z razvojem nacionalne zakonodaje. Zlasti je treba gospodarskim subjektom izdati potrdilo, ki dokazuje, da so zmožni izpolnjevati zahteve iz specifikacij za oznako, ki jo želijo uporabljati.

Določena je posebna deklaracija glede sanitarnih zmogljivosti.

Določba o deklaracijah, potrebnih za poznavanje in spremljanje količin, skupini omogoča pridobitev podatkov, potrebnih za dobro poznavanje in spremljanje označbe porekla „Camembert de Normandie“.

Dopolnjeni so bili odstavki o vodenju registrov in nadzoru nad proizvodom.

Metoda pridobivanja

V specifikaciji so navedene številne točke metode pridobivanja za boljši opis tradicionalnih razmer mlečne proizvodnje in predelave sira, ki prispevajo k značilnostim in slovesu sira „Camembert de Normandie“.

Proizvodnja mleka

Ker je za normandijsko območje značilna zlasti normandijska pasma, se sir „Camembert de Normandie“ deloma izdeluje iz mleka čistokrvnih krav normandijske pasme. Te krave normandijske pasme morajo od 1. maja 2017 zajemati najmanj 50 % krav mlekaric na posameznem kmetijskem gospodarstvu. Pasma živali se bo preverjala prek kode pasme na potnem listu za govedo 56 x 56.

Da se zagotovi, da pri krmi prevladuje paša, so navedeni pogoji krmljenja krav mlekaric. Te se pasejo najmanj 6 mesecev na leto. Kmetijsko gospodarstvo ima najmanj 0,33 ha travne površine na kravo mlekarico, pri čemer je najmanj 0,25 ha pašne travne površine dostopne iz prostorov za molžo, in najmanj 2 ha travnika na hektar koruze za silažo, ki se uporablja za krmo črednih živali.

Za zagotovitev povezanosti z območjem je 80 % osnovnega obroka črede, izraženega v suhi snovi, pridelanega na kmetijskem gospodarstvu. V času zunaj pašnih obdobij je kravam mlekaricam vsak dan dano na voljo seno. Delež dopolnilne krme je na koledarsko leto omejen na 1 800 kg na kravo iz črede. Dovoljena dopolnilna krma je navedena v specifikaciji.

Navedena je narava uporabljenega mleka. To je mešanica kravjega mleka, standardiziranega glede maščobe s posnemanjem dela uporabljenega mleka, in polnomastnega mleka. Možno je tudi posnemanje z odstranjevanjem smetane, potem ko se ta dvigne na površino mleka. Mleko se lahko skladišči največ 72 ur od najzgodnejše molže do začetka zorenja. Tehnične razmere zorenja mleka ter tehnične razmere in razmere sledljivosti linij obdelave surovega mleka so navedene v specifikaciji.

Proizvodnja sira

Za boljši opis metode pridobivanja proizvoda so navedene razmere usirjenja, rezanja sirnine, oblikovanja in odcejanja. Število prehodov za odlaganje sirnine v modele za oblikovanje se je povečalo s 4 na 5.

Uporaba obdelovalnih postopkov in dodatkov za sire je bila urejena s splošnimi predpisi.

Vendar se je izkazalo, da lahko nove tehnike, med katerimi nekatere zadevajo obdelovalne postopke in dodatke, kot so mikrofiltracija, delna koncentracija mleka ali encimi, ki povzročajo zorenje, vplivajo na značilnosti sirov z označbo porekla. Kot nezdružljivi z ohranjanjem bistvenih značilnosti proizvodov z ZOP so se izkazali zlasti nekateri encimski dodatki.

Zato se je pojavila potreba po tem, da se v specifikacijah proizvodov z označbo porekla navedejo sedanje prakse glede obdelovalnih postopkov in dodatkov, uporabljenih v mleku in med izdelavo sirov, ter se tako prepreči, da bi prihodnje prakse, ki ne bi bile urejene s predpisi, vplivale na značilnosti sirov z označbo porekla.

Mleko se usiri v kadi z največjo prostornino 330 litrov, ki omogoča koagulacijo količine mleka, prilagojene kapaciteti modelov za oblikovanje. Razmere usirjenja (najvišja temperatura in količina) so navedene v specifikaciji.

Sirnina se lahko pred oblikovanjem rahlo navpično razreže z rezalnikom za sirnino. Sirnina se lahko v kadi razreže največ dvakrat.

Siri se oblikujejo takoj po rezanju. Pretakanje sirotke je prepovedano. Sirnina se lahko v kadi odvzame z avtomatičnimi napravami, in sicer s premičnimi glavami za oblikovanje, ali ročno, in sicer s polkrožnimi kupičastimi deli zajemalke, nameščenimi na koncu držaja.

Sirnina se odvzame in nato odloži v oblikovala v 5 prehodih, pri čemer je časovni razmik med vsakim odložiščem najmanj 40 minut. Odceja se počasi, in sicer v modelih za oblikovanje najmanj 18 ur od prve odložitve sirnine.

Za tradicionalno tehniko sta značilna ročno oblikovanje in odcejanje v posameznih statičnih modelih za oblikovanje, postavljenih na isto mizo, opremljeno z zastorom za odcejanje.

Siri se od 1. maja 2017 obrnejo le enkrat. Po obračanju se prekrijejo (obložijo) s kovinsko ploščo, ki rahlo pritiska na sir.

Sir se lahko po soljenju in pred začetkom zorenja suši največ 24 ur.

Zorenje in pakiranje sira

Sire, zorene v zorilnici, je dovoljeno pakirati šele po 13 dneh od usirjenja. Siri morajo v podjetju ostati najmanj 17 dni po usirjenju, strankam pa jih ni dovoljeno dobaviti pred 22. dnem po usirjenju.

Povezanost

Ta del specifikacije je bil ponovno napisan v skladu z načrtom iz enotnega dokumenta (posebnost geografskega območja/posebnost proizvoda/vzročna povezanost geografskega območja s kakovostjo ali značilnostmi proizvoda) in dopolnjen v skladu z navedbami o metodi pridobivanja in tradicionalnih razmerah mlečne proizvodnje in predelave sira, ki prispevajo k značilnostim in slovesu sira „Camembert de Normandie“.

Označevanje

Zaradi uskladitve specifikacije z nacionalno zakonodajo je bila določba o obveznem dodajanju logotipa „INAO“ črtana. Določeno je bilo tudi, da se zaradi dodajanja znaka ZOP Evropske unije pojasni, da je treba dodati navedbo „Zaščitena označba porekla“ ali „ZOP“.

Poleg tega so bile črtane možnosti neobvezne uporabe navedb „oblikovano z zajemalko“ in „proizvedeno iz surovega mleka“. Označevanje sirov iz surovega mleka je namreč navedeno v odloku 2007–628 o sirih in sirnih proizvodih. Ker pa se je opredelitev izraza zajemalka spreminjala in ni bila omejena na sire z ZOP, je bilo določeno, da se ta navedba črta iz specifikacij za ZOP „Camembert de Normandie“.

Nacionalne zahteve

Dodani sta bili preglednica z glavnimi točkami, ki jih je treba nadzirati, in metoda njihovega ocenjevanja za sir „Camembert de Normandie“.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„CAMEMBERT DE NORMANDIE“

ES št.: FR-PDO-0217-01049-12.10.2012

ZGO ( ) ZOP ( X )

1. Ime

„Camembert de Normandie“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz 1. točke

„Camembert de Normandie“ je sir iz surovega mleka z mehkim in rahlo slanim testom, ki ima po končanem sušenju najmanj 45 gramov maščobe na 100 gramov sira in pri katerem je celotna teža suhe snovi vsaj 115 gramov na sir.

Sir „Camembert de Normandie“ ima naslednje značilnosti:

— obliko sploščenega valja s premerom od 10,5 do 11 cm in najmanjšo na embalaži navedeno neto težo 250 gramov,

— skorjo s t. i. „površinsko plesnijo“ bele barve, pri čemer površinska plesen vsebuje belo plast, na kateri se lahko pojavijo rdeče lise,

— testo, ki ima barvo med slonokoščeno in svetlo rumeno in je zaradi zorenja na sredini gladko in prožno,

— rahlo slan okus, najprej mlečen in blag, nato pa z zorenjem izrazitejši in saden.

3.3 Surovine (samo za predelane proizvode)

Mleko, ki se uporablja za izdelavo sira „Camembert de Normandie“, je od 1. maja 2017 pridelano na kmetijskih gospodarstvih, katerih najmanj 50 % krav mlekaric je normandijske pasme.

3.4 Krma (samo za proizvode živalskega izvora)

Da se zagotovi tesna povezanost med območjem in proizvodom s posebno krmo z geografskega območja, se krave mlekarice pasejo najmanj 6 mesecev na leto. Kmetijsko gospodarstvo ima najmanj 0,33 ha travne površine na kravo mlekarico, pri čemer je najmanj 0,25 ha pašne travne površine dostopne iz prostorov za molžo, in najmanj 2 ha travnika na hektar koruze za silažo, ki se uporablja za krmo črednih živali.

80 % osnovnega obroka črede, sestavljenega iz krme, je pridelanega na kmetijskem gospodarstvu (izračunano v suhi snovi). Delež dopolnilne krme je omejen na 1 800 kg na kravo iz črede in na koledarsko leto. Dovoljena dopolnilna krma je navedena v specifikaciji.

3.5 Posebni proizvodni postopki, ki jih je treba izvajati na opredeljenem geografskem območju

Mlečna proizvodnja, izdelava, zorenje in pakiranje sirov potekajo na geografskem območju, opredeljenem v točki 4.

3.6 Posebna pravila za rezanje, ribanje, pakiranje itn.

Postopka zorenja in pakiranja sirov sta tesno povezana in se zato izvajata na geografskem območju, opredeljenem v točki 4. Sir zori v zorilnici, nato pa se zorenje po potrebi nadaljuje po pakiranju.

3.7 Posebna pravila za označevanje

Vsak sir z označbo ZOP „Camembert de Normandie“, ki se trži, ima samostojno oznako z imenom označbe porekla, navedbo „Zaščitena označba porekla“ ali „ZOP“. Uporaba znaka „ZOP“ Evropske unije je obvezna.

4. Kratka opredelitev geografskega območja

Mlečna proizvodnja, izdelava, zorenje in pakiranje sirov potekajo na geografskem območju, ki zajema območje naslednjih kantonov ali njihovih delov:

Departma Calvados

Celotni kantoni Bény-Bocage, Blangy-le-Château, Cambremer, Caumont-l’Éventé, Condé-sur-Noireau, Dozulé, Falaise, Honfleur, Isigny-sur-Mer, Lisieux, Livarot, Mézidon-Canon, Orbec, Pont-l’Évêque, Saint-Pierre-sur-Dives, Saint-Sever-Calvados, Trévières, Trouville-sur-Mer, Vassy in Vire; kanton Aunay-sur-Odon, razen občine Bauquay; kanton Balleroy, razen občin Bucéels, Chouain in Condé-sur-Seulles; kanton Bayeux, razen občin Nonant, Saint-Martin-des-Entrées in Saint-Vigor-le-Grand; v kantonu Bourguebus občine Airan, Cesny-aux-Vignes, Moult in Ouézy; v kantonu Bretteville-sur-Laize občine Grimbosq, Maizières in Les Moutiers-en-Cinglais; kanton Cabourg, razen občin Colombelles, Hérouvillette in Ranville; v kantonu Évrecy občine La Caine, Curcy-sur-Orne, Goupillières, Hamars, Montigny, Ouffières, Préaux-Bocage, Saint-Martin-de-Sallen in Trois-Monts; kantona Falaise, razen občin Bons-Tassilly, Damblainville, Eraines, Fresnes-la-Mère, Pertheville-Ners, Potigny, Saint-Germain-Langot, Saint-Pierre-Canivet, Soumont-Saint-Quentin, Ussy, Versainville in Villy-lez-Falaise; v kantonu Morteaux-Couliboeuf občine Bernières-d’Ailly, Courcy, Crocy, Louvagny, Le Marais-la-Chapelle, Les Moutiers-en-Auge, Norrey-en-Auge, Vicques in Vignats; v kantonu Ouistreham občina Ouistreham; v kantonu Ryes občine Commes, Longues-sur-Mer, Magny-en-Bessin, Le Manoir, Manvieux; v kantonu Tilly-sur-seulles občina Saint-Vaast-sur-Seulles; kanton Thury-Harcourt, razen občin Acqueville, Cesny-Bois-Halbout, Espins, Martainville, Placy in Tournebu; kanton Troarn, razen občin Cagny, Cuverville, Démouville, Emiéville, Giberville, Sannerville, Touffréville in Vimont; kanton Villers-Bocage, razen občin Banneville-sur-Ajon, Courvaudon, Landes-sur-Ajon, Le Locheur, Maisoncelles-sur-Ajon, Le Mesnil-au-Grain, Missy in Saint-Aignan-le-Malherbe.

Departma Eure

Celotni kanton Beuzeville; kanton Beaumesnil, razen občin Ajou in Gouttières; v kantonih Bernay občini Caorches-Saint-Nicolas in Saint-Victor de Chrétienville; v kantonu Breteuil občini Cintray in Francheville; v kantonu Brionne občini Le Bec Helloin in Brionne; kanton Broglie, razen občin Broglie in Ferrières-Saint-Hilaire; kanton Cormeilles, razen občine Fresne-Cauverville; v kantonu Montfort-sur-Risle občine Appeville-Annebault, Authou, Condé-sur-Risle, Freneuse-sur-Risle, Glos-sur-Risle, Montfort-sur-Risle in Pont-Authou; kanton Pont-Audemer, razen občin Colletot, Fourmetot, Manneville-sur-Risle in Saint-Mards-de-Blacarville; v kantonu Quillebeuf-sur-Seine občine Bouquelon, Marais-Vernier, Sainte-Opportune-la-Mare in Saint-Samson-de-la-Roque; kanton Rugles, razen občine Chéronvilliers; v kantonu Saint-Georges-du-Vièvre občine Lieurey, Noards, La Noë-Poulain, La Poterie Mathieu in Saint-Christophe-sur-Condé; kanton Thiberville, razen občin Barville, Bazoques, Boissy-Lamberville, Bournainville-Faverolles, Le Favril, Folleville, Giverville in Heudreville-en-Lieuvin.

Departma Manche

Celotni kantoni Avranches, Barenton, Barneville-Carteret, Beaumont-Hague, Brécey, Bréhal, Bricquebec, Canisy, Carentan, Cerisy-la-Salle, Cherbourg, Coutances, Equeurdreville-Hainneville, Gavray, Granville, La Haye-du-Puits, La Haye-Pesnel, Isigny-le-Buat, Jullouville, Juvigny-le-Tertre, Lessay, Marigny, Montebourg, Montmartin-sur-Mer, Mortain, Octeville, Percy, Périers, Les Pieux, Saint-Clair-sur-l’Elle, Saint-Hilaire-du-Harcoët, Saint-Jean-de-Daye, Saint-Lô, Saint-Malo-de-la-Lande, Sainte-Mère-Eglise, Saint-Ovin, Saint-Pois, Saint-Sauveur-Lendelin, Saint-Sauveur-le-Vicomte, Sartilly, Sourdeval, Le Teilleul, Tessy-sur-Vire, Torigni-sur-Vire, Tourlaville, Valognes, Vesly, Villedieu-les-Poêles; kanton Ducey, razen občin Céaux, Courtils, Crollon in Précey; kanton Quettehou, razen občin Anneville-en-Saire, Barfleur, Montfarville, La Pernelle, Réville, Sainte-Geneviève in Valcanville; v kantonu Saint-James občine Hamelin, Saint-Aubin-de-Terregatte, Saint-Laurent-de-Terregatte in Saint-Senier-de-Beuvron; kanton Saint-Pierre-Eglise, razen občin Clitourps, Gatteville-le-Phare, Gouberville, Néville-sur-Mer inTocqueville.

Departma Orne

Celotni kantoni Athis-de-l’Orne, Briouze, Carrouges, Domfront, Écouché, Exmes, La Ferté-Frênel, La Ferté-Macé, Flers, Gacé, Juvigny-sous-Andaine, Le Merlerault, Messei, Mortrée, Passais, Putanges-Pont-Ecrepin, Tinchebray, Vimoutiers; kanton l’Aigle, razen občin Aube, Irai, Saint-Martin-d’Ecublai, Rai in Vitrai-sous-l’Aigle; kantoni Alençon, razen občin Colombiers, Cuissai, Lonrai; kantona Argentan, razen občin Commeaux, Occagnes, Sévigny; v kantonu Bazoches-sur-Hoëne občine Bure, La Mesnière, Saint-Aubin-de-Courteraie, Saint-Ouen-de-Sécherouvre in Soligné-la-Trappe; v kantonu Courtomer občine Brullemail, Courtomer, Ferrières-la-Verrerie, Godisson, Le Plantis, Saint-Agnan-sur-Sarthe, Saint-Léonard-des-Parcs, Tellières-le-Plessis; v kantonu Longny-au-Perche občine Monceaux-au-Perche in Saint-Victor-de-Réno; kanton Le Mêle-sur-Sarthe, razen občin Aunay-les-Bois, Boitron, Essay in Menil-Erreux; v kantonu Mortagne-au-Perche občina Feings; kanton Moulins-la-Marche, razen občin Bonnefoi, Les Genettes in Les Aspres; v kantonu Pervenchère občine Barville, Coulimer, Parfondeval, Pervenchères, Saint-Julien-sur-Sarthe, Saint-Quentin-de-Blavou in Vidai; v kantonu Rémalard občina Boissy-Maugis; kanton Sées, razen občin Aunou-sur-Orne, Neauphe-sous-Essai in Sées; v kantonu Tourouvre občine de Autheuil, Bivilliers, Bubertre, Champs, Lignerolles in Tourouvre; kanton Trun, razen občin Bailleul, Brieux, Fontaine-les-Bassets, Guêprei in Villedieu-les-Bailleul.

5. Povezanost z geografskim območjem

5.1 Posebnosti geografskega območja

Geografsko območje sira „Camembert de Normandie“ obsega ozemlje treh departmajev Spodnje Normandije (Calvados, Manche in Orne) in zahodni rob departmaja Eure. To območje ima značilno oceansko podnebje in pokrajine, v katerih prevladujejo gozdovi, gosto omrežje vodnih poti in številna močvirja.

To območje s sirarsko tradicijo je zibelka treh glavnih normandijskih sirov („Livarot“, „Camembert de Normandie“ in „Pont L’Évêque“). V njegovem osrčju sta se razvili razgibana dejavnost izdelave mehkega testa in posebna mlečna proizvodnja. Posebnost mlečne proizvodnje izvira iz uporabljene normandijske pasme krav, pa tudi pogojev krmljenja, za katero je značilno, da v obroku živali prevladuje trava, ki jo krava uživa na paši najmanj 6 mesecev na leto.

5.2 Posebnosti proizvoda

Ime sira „Camembert de Normandie“ izvira iz vasi Camembert, ki leži približno trideset kilometrov južno od Lisieuxa. V prvih zapisih, ki segajo v 17. stoletje, so navedeni odlični siri, ki so jih takrat zorilci kupovali nezorene. V 2. polovici 19. stoletja je z razvojem prvih sirarn za takšen način proizvodnje sir požel velik uspeh, ko se je z železniškim omrežjem razširil v mesta.

Resnično pa je zaslovel na začetku 20. stoletja in med prvo svetovno vojno, ko so sirarji s siri Camembert oskrbovali francosko vojsko in skušali zadostiti naraščajočemu povpraševanju po vsej državi. Čeprav sta se zaradi povpraševanja povečala proizvodnja sirov, imenovanih „camembert“, in število navedb različnih izvorov, je v Franciji kot kontrolirana označba porekla ostal priznan samo sir „Camembert de Normandie“, ker se pri njegovi proizvodnji upoštevajo povezanost z normandijskim ozemljem in tradicionalne tehnike: surovo mleko, frakcionirano oblikovanje, počasno odcejanje idr.

Sir „Camembert de Normandie“ je splošno znan po edinstveni obliki sploščenega valja, skorji s t. i. „površinsko plesnijo“ bele barve, gladkem in prožnem testu slonokoščene do svetlo rumene barve ter rahlo slanem okusu, ki je najprej mlečen in blag, nato pa z zorenjem izrazitejši in saden.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Povezanost med območjem sira „Camembert de Normandie“ in njegovimi značilnostmi je razvidna iz razmer naravnega okolja, ki so ugodne za izkoriščanje trave in živinorejo, značilno za normandijsko ozemlje, ter strokovnega sirarskega znanja in spretnosti, ki so se razvili iz prvotne proizvodnje sira „Camembert de Normandie“.

Proizvedeno mleko je posebno zaradi velikega poudarka na paši, ki običajno poteka od marca do novembra, kar je možno zaradi blagega podnebja in veliko razpoložljivih travnih površin, pa tudi zaradi uporabe živali normandijske pasme, ki se zaradi značilnosti, primernih za izdelavo sira, na navedenem območju uporablja že več kot stoletje. Bogata vsebnost beljakovinskih snovi v mleku in odlična primernost za izdelavo sira omogočata pridobitev čvrste sirnine, ki se lahko oblikuje v blokih in enostavno odceja.

Sirarsko znanje in spretnosti so se razvili v povezavi s strogimi praksami (krmljenje živali, higiena pri molži, uporaba surovega mleka, delno posnemanje, usirjenje v kadi, frakcionirano oblikovanje, počasno odcejanje …), ki omogočajo izkoriščanje značilnosti mleka, proizvedenega na tem območju.

Sklic na objavo specifikacije

(člen 5(7) Uredbe (ES) št. 510/2006 (4))

https://www.inao.gouv.fr/fichier/CDCCamembertNormandieSansModification.pdf

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.